
A sértetti jogok érvényesülése a büntető eljárásjogban különös tekintettel az áldozatvédelem állami intézményeire

Tudományos dolgozatom a sértettek büntetőeljárás jogban betöltött szerepére orientálódik. Témaválasztásomra jelentős hatást gyakoroltak a szakmai gyakorlat során szerzett tapasztalatok. Szembesülhettem ugyanis azzal, amikor az emberek a bűncselekmény elszenvedőjeként megteszik feljelentésüket, remélve, hogy a hatóság tagjai mindent elkövetnek annak érdekében, hogy kiderüljön az igazság, és a törvényt számon kérjék azokon, akik sérelmüket okozták. Ők a sértettek, akiket a büntetőeljárás alanyaiként tart számon a törvény, amiből adódóan komoly szerepük kell, hogy legyen a büntetőeljárás folyamán.
Dolgozatom célja, hogy a hazai jogalkotás, jogalkalmazás területeit vizsgálva, egységes képet kapjak arról, hogy hogyan épültek be ezek a nemzetközi jogszabályok a magyar büntetőeljárás jogba, továbbá hogy milyen szerepet tölthet be a Rendőrség az áldozatvédelemben, és hogyan látja el az ehhez kapcsolódó feladatait. A dolgozatom során a nemzetközi és hazai jogszabályok elemzésével, egy ügyészi és egy rendőri riporttal, valamint a megyei Áldozatsegítő Szolgálatok részére készített kérdőívvel szerettem volna egyértelmű állásfoglalást kapni az áldozatok jogainak érvényesüléséről a magyar büntetőeljárásban.
Sajnos azt a következtetést vontam le empirikus kutatásom során, hogy a nyomozó hatóságok tagjai még mindig nem a nemzetközileg elvárt módon bánnak a feljelentést tevő sértettekkel szemben. A visszajelzések közül kiemelnék párat, melyek jól tükrözik a Rendőrség érdektelenségét az áldozatok helyzetével kapcsolatban:
„Nem nyújtanak megfelelő tájékoztatást az áldozatsegítés lehetőségeiről, a szolgáltatásokról, a határidőkről; a feljelentés helyett bejelentést jegyzőkönyveznek; szinte elkövetőként bántak a sértettel.”
A tudományos munkám során elvégzett elméleti és gyakorlati tapasztalatok alapján az a meggyőződésem, hogy a resztoratív igazságszolgáltatási rendszert megvalósító eszközök kidolgozása hazánkban még gyerekcipőben jár. Véleményem szerint egy lendületesebb jogalkotási folyamat éreztetné a jogalkalmazók körében, hogy az eddigi eredményesség-hajszoló megközelítése a büntetőeljárásnak már nem irányadó többé, és remélem, hogy hamarosan új alapokra helyeződik az igazságszolgáltatás.
 



